Ensi palkinto
Kylänraitilla kilpa-ajot
 on käynnissä uljahat.
 Ilohuutoja ilma on täynnä
 ja hevot ne hirnuvat.

 Ja siellä on mukana kaikki,
 ken kynnelle kykenee.
 Ja sinnepä meidänkin Polle
 näin kirmaten pinkaisee.

 Ken uskoisi vanhan Pollen
 näin jaksavan laukata?
 Vaan suottakos kaiken talven
 sai kauroja haukata!

 Pien’ Ilmo on rattahissa
 ja Leenikin nukkineen.
 Ja Iikka on ohjaksissa,
 hän haastavi Pollelleen:

 – Hei ystävä, mieliksi mulle
 nyt pistäös parhaintas!
 Jos palkinto saadaan sulle,
 oma on se sun kunnias.

 Käy raitilla rymy kumma,
 pajupillit ja rummut soi.
 Ja Polle se uljas humma
 ens’ palkinnon kotiin toi.

1920.